Ihi, tullist d yiwet n tewsit gar tewsatin n uḍris ullis. Tidyanin-ines d tid iqerben ɣer tilawt, ineḍruyen i ɣef i d-tettawi s umata d wid i yettidir umdan di tudert-is. Talɣa n uḍris n tullist d tawezlant, amaru yettales-d ineḍruyen-is s tewzel n wawal. Ma yella nkenna tullist ɣer tmacahut ad naf : tullist d taḥkayt teḍra neɣ tezmer ad teḍru, tamacahut ur teḍri ur tezmir ad teḍru. Adeg deg tullist icuba ɣer yidigan yellan deg tilawt, ayen i d-yettbegginen dɣa d ilaway, d ismawen i as-yettak umaru d uglam i t-id-igellem, ma yella deg tmacahut idigan ur sɛin ara ismawen ur d-ttwagelmen ara. Tuget d imukan yettwasnen i yettilin deg wallaɣ n yal amdan, amedya: tiẓgi, axxam, tagelda, lǧameɛ…, ma dayen yerzan akud di tullist daɣen icudd ɣer tallit ideg yettidir umaru, ma di tmacahut, ur yelli d win n tura qqaren-d kan zik-nni…